Over to tusind unge har haft klamydia i Nordjylland. Det tal vil man gerne gøre mindre, så Sundhedsstyrelsen har sammen med Sex og Samfund startet en landsdækkende kampagne mod kønssygdomme.

I næste uge bliver Sundhedsstyrelsen og Sex og Samfunds store kampagne mod kønssygdomme sat i gang. Og de mener, at der er brug for den, selvom antallet af folk med klamydia er faldet på landsplan. - Unge ved godt, at man kan få kønssygdomme, hvis man ikke beskytter sig, men de føler sig ikke i risikogruppen, siger projektleder Niels Sandø fra Sundhedsstyrelsen til TV2/Nord. I Nordjylland havde 2.630 unge i alderen 19-25 klamydia i 2010. Det er ikke til at se, om tallet er steget eller faldet i Nordjylland, da man ikke før har opgjort tallene på regioner. Kampagnen vil vise sig i reklamer i tv og biografer samt store plakater indendørs og udendørs. Der vil derudover blive delt 300.000 kondomer ud på skoler, diskoteker og i taxaer. 88 ud af 98 kommuner deltager i kampagnen. Der er dog hele fire nordjyske kommuner, der ikke er tilmeldt. Det drejer sig om Frederikshavn Kommune, Hjørring Kommune, Jammerbugt Kommune og Rebild Kommune.